Hier is die Kanna-benoemings vir 2016 | Maroela Media
Albert Pretorius is benoem vir beste mansbyspeler. Foto: Facebook via Albert Pretorius
Die benoemings vir die 22ste Kanna-toekennings, wat jaarliks uitgeloof word aan die beste produksies by die KKNK, is onlangs bekendgemaak.
Danie Marais, sameroeper van die paneel, sê die beoordelaars moes vanjaar behoorlik koppe bymekaar sit vir die benoemings.
"Die paneel was beïndruk met die hoë standaard van teater wat in verskillende genres te sien was. Die afwesigheid van oorspronklike, nuwe tekste was wel opmerklik. Nuwe gehaltewerk met eg inheemse temas in Amper, Vrystaat (die geselskap), Hensop! (Francois Toerien) en Rooivalk (Nico Scheepers) was daarom verblydend," het hy gesê.
Marais sê daar was vanjaar egter 'n groter programverskeidenheid. "Die programsamestellers neem ooglopend Afrikaans in al sy skakerings in ag en dit word weerspieël in die meer diverse feesbywoning. In dié verband kan aanbiedings soos Die Afrikaansvatter, Liedjies van die Kaap, Met jou aan my sy, My Wonderyears – The Loukmaan Adams Story, Ons komvandaan, Op 'n ernstige noot en Rymklets van Oos tot Wes uitgesonder word," het hy gesê.